Kirstintie Kirstin koulun kohdalta koilliseen.
**Suvela** (ruots. *Södrik*) on asuinalue Espoon keskuksen kaupunginosassa. Suvela on pääosin kerrostaloista muodostuva asuinalue, joka rajoittuu Helsinki–Turku-rantarataan. Tilastoinnissa käytettävään Suvelan pienalueeseen kuuluvat myös Kiltakallion, Sunan ja Saarniraivion alueet. Alueella sijaitsee Suvelan kappeli.

Historiaa
---------

Ensimmäinen maininta Suvelasta on vuodelta 1433, jolloin aluetta kutsuttiin nimellä Soderrike (Södrik). On arveltu, että Suvelan nimi juontaa juurensa sanoista *söder* ja *rike*, joista jälkimmäinen olisi merkinnyt taloa tai tilaa. Suvela on rakennettu pääosin Kirstin tilan alueelle, joka oli yksi Södrikin kylän kantatiloista. Tilan alueet myytiin Espoon kauppalalle vuonna 1965, ja ensimmäinen kerrostalo Suvelaan valmistui vuonna 1970. Suvelan Kirstinharjuun rakennetuista asunnoista 92,5 % oli aravarahoitettuja vuokra-asuntoja, mikä lisäsi järjestyshäiriöitä ja heikensi Suvelan mainetta.

Alueella havaittiin 2000-luvun ensimmäisen vuosikymmenen alussa niin sanottua valkoisten pako -ilmiötä. Ilmiöllä tarkoitetaan tilannetta, jossa kantaväestö alkaa vältellä asuinaluetta ja muuttaa sieltä pois, kun samaan aikaan maahanmuuttajien osuus alueen väestöstä on kasvanut tarpeeksi suureksi. Vieraskielisten osuus on kasvanut Suvelassa vuosina 2000–2018 7,6 prosentista 37,4 prosenttiin. Vuonna 2020 vieraskielisten osuus alueen asukkaista oli 42,9 prosenttia. Vuonna 2022 alueella sijaitsevassa Kirstin koulussa enää pieni osa lapsista puhui äidin­kielenään suomea, ja sama ilmiö näkyi myös eräissä muissa Suvelan kouluissa ja päiväkodeissa.

Nykyään
-------

Espoon kaupunginvaltuusto hyväksyi syksyllä 2017 suunnitelman purkaa Suvelasta vanhoja 1970-luvun kerrostaloja, joissa on ollut yhteensä 250 vuokra-asuntoa. Tilalle rakennetaan vuodesta 2019 alkaen uusia vuokra-, asumisoikeus-, opiskelija- ja omistusasuntoja yhteensä 450 kappaletta. Monimuotoisemman asunnontuotannon odotetaan vähentävän alueen eriytymistä. Myös Suviniittyyn, Espoon keskuksen ja Suvelan väliin, ollaan rakentamassa asuntoja noin 450 asukkaalle. Suviniityn asuinalueen rakentamisen katsotaan liittävän Suvelan tiiviimmin Espoon keskuksen palveluihin, minkä uskotaan parantavan alueen imagoa ja yhdessä rakennusten saneerausten kanssa nostavan Suvelan asuntojen arvoa.

Lähteet
-------

1. ↑  Suvela Espoon karttapalvelussa *kartat.espoo.fi*. Espoon kaupunki. Viitattu 3.2.2015.
2. ↑  Espoon keskuksen kotikaupunkipolut: Kiltakallio-Suvela Espoon kaupunki.  Arkistoitu 3.10.2017. Viitattu 11.4.2018.
3. ↑  Väntönen, Elina: Pääkaupunkiseudulle syntyy maahanmuuttajien keskittymiä *hs.fi*.  29.4.2011. Sanoma Oyj.  Arkistoitu 22.5.2013. Viitattu 11.1.2015.  (archive.org)
4. ↑  Laitinen, Joonas: Näin Suomi muuttuu: Jo lähes 40 prosenttia Espoon Suvelan asukkaista on vieraskielisiä, 20 vuotta sitten heitä oli 7,6 prosenttia *hs.fi*.  17.4.2019. Sanoma Oyj. Viitattu 17.4.2019.
5. ↑  Mikko Välimaa: Tilasto kertoo Espoon kaupunginosien eriytymisestä: vieraskieliset asuvat omissa lähiöissään ja tienaavat selvästi kansalliskielisiä vähemmän – näissä lähiöissä vieraskielisiä on yli 30 ja alle 10 prosenttia *Länsiväylä*.  22.9.2021. Viitattu 22.9.2021.
6. ↑  Tutkivaa journalismia | Espoossa on koulu, jossa enää pieni osa lapsista puhuu äidinkielenään suomea – Tutkija huolissaan koko seudun kehityksestä *Helsingin Sanomat*.  1.6.2022. Viitattu 9.6.2022.
7. ↑  Kirstinmäkeen halutaan myös omistusasuntoja – Yhteisöllisyys on jättimäisen vuokrataloalueen voimavara *Länsiväylä*.  16.10.2017. Viitattu 10.4.2018.
8. ↑  Espoon keskukseen lisää asuntoja ja kattoviljelmiä *Länsiväylä*.  10.4.2015.  Arkistoitu 12.4.2018. Viitattu 11.4.2018.
9. ↑  Suvelan syke -klinikan loppuraportti  Elokuu 2010. RAKLI Ry.  Arkistoitu 12.4.2018. Viitattu 11.4.2018.

Aiheesta muualla
----------------

* Haldin, Kim: Ei enää uutta Suvelaa? *Yle Elävä arkisto*.  26.7.2013 (päivitetty 11.12.2015). Yleisradio.